Varmasti Ivataan: 2014\nUudelleen opettamisen riemua!\nKaksi viikkoa ollaan nyt painittu uuden aiheen parissa, perusasennon tiiviyden ja sitä kautta ollaan alettu tehdä töitä seuraamisen parantamisen eteen. Huomenna mennään taas esittämään tämän hetkistä osaamista Kantoluodon treeneihin ja saamaan jatko-ohjeistusta, mutta kuitenkin haluan tehdä eniten ehkä itseäni varten koontia näistä kahdesta viikosta. Ollaan aktivoituduttu videokuvauksen parissa tai no lähinnä treenien videoinnin parissa ja on kyllä pohdittava juttu, että miksi ihmeessä tätä ei olla tehty aiemmin? Näkee hyvin, mitä treenien välillä on koiran kaaliin mennyt ja näkee omia virheitä ja muistuu mieleen kommentteja treeneistä. Hirmu hyvä väline, joka toivon mukaa jää nyt aktiiviseen käyttöön, koska itselleni koen tämän hyvinkin hyödylliseksi. Tylsiähän nuo perusasentohässäkät on kuin mitkä, mutta opettavaisia!\nLähtötilannehan oli siis se, että Varman perusasento oli hyvin väljä tai kroppa pysyy hyvässä linjassa, mutta pää ja yläkroppa ylipäätänsä on hyvin kaukana, koska Varma hakee kontaktin mun kasvoista. Tarkoituksena olisi saada neiti ottamaan tiivis perusasento kohdistaen katse kainaloon/kylkeen ja tätä kautta myös seuraamiseen, jolloin myös paikka pysyy. Ongelmaksi muodostuu lähinnä se, että likka pitää ihan hemmetin tiiviisti sitä katsetta kasvoissa, että tätä opittua tapaa on hyvin vaikea rikkoa. Lelut tai namit ei voita tätä, koska niillähän on haettu aiemmin häiriötä kontaktin pitoon vaan lähinnä tiivistää sitä, argh.. Alkuun oli lottovoitto jo saada neiti hetkeksi kiinnittämään huomiota käteen, jossa on nami ja nyt ollaan saatu mukaan jo pientä kestoa ja testiä pienellä liikkeellä. Nyt pohdittavaa tuo lisäksi se, että kannattaako ensin opettaa suosiolla käskysana ennen kuin lähtee tekemään liikettä vai liittää vasta myöhemmin uuteen toimintaan käskytys. Jaa'a, ollaan niin alussa, että ei ihan vielä ole järkyttävän ajankohtainen aihe. Pidemmittä puheitta niihin videoihin !\nEdistys on ollut huikeaa ja nyt vasta tosiaan tajuaa, että treenejä on takana vasta kaksi viikkoa tällä uudella tavalla. Näiden videoitujen treenien lisäksi on yhdet treenit, joita ei videolta löydy, koska oli ihan mielettömän pimeää, joten videointi olisi ollut täysin turhaa. Tällöin tehtiin enemmän liiketreenejäkin.. Mutta tosiaan, pitäisi muistaa pitää harjoitukset mahdollisimman lyhyinä, jotta Varma pysyisi mahdollisimman aktiivisena ja tekisi täysillä duunia. Jos tekee samassa treenissä useampia pätkiä, niin loppua kohden alkaa vire laskemaan, mikä ei todellakaan ole tarkoitus. Lisäksi pitää muistaa kiinnittää huomiota palkkauspaikkaan sekä omaan asentoon, sillä ei ole tarkoitus opettaa uuttakin tekniikkaa vääränlaisella kropan asennolla. Mutta tykkään tästä 9.11. treeneistä kuvatusta aktiivisesta belgianhaivenkoirasta, on se aika makee! Saman tekemisen meiningin kun saisi siirrettyä vielä seuraamiseen myöhemmin niin ai että!\nViimeisellä videolla näkyy tosiaan myös meidän noutoprojektia.. Tehdään alkuun aina pari nostattavaa vauhtinoutoa tai yksikin saattaa riittää, vähän fiiliksiä tunnustellen. Vielä on hakusessa itsellä se, milloin kannattaa ottaa pito tai milloin V on parhaimmassa mielentilassa. Kuten videollakin näkyy niin ensimmäisessä se on vielä rauhaton, ehkä johtuen uuden perusasentotreenin yhdistämisestä noutoon tai sitten syystä, jota kukaan ei tiedä. Ja toisessa se oli vielä rauhattomampi, mutta kolmanteen se oli optimaalisessa tilassa. Koiranlukutaitoa haetaan kyllä toden teolla, mutta pikku hiljaa omakin silmä harjaantuu.. Näillä mennään vielä, kunnes pidot varmentuvat, jolloin voi harkita liikkeen lisäämistä pitoon, jäiks!\nOllaan kunnostauduttu oikein toden teolla videoimaan, nimittäin myös esineruutuilut ovat päässeet videolle! Käytiin tosiaan 7.11. Saran kanssa esineruutuilemassa sekä tottistelemassa ja ohessa n. 10mx50m kaistale, johon vietiin neljä esinettä Varmalle niitä näyttämättä. Tein valmistelevan esineen kertaa kaksi ennen varsinaista ruutuilua ja sen jälkeen vaan tosi toimiin. Eikä voinut muuta kuin hymyillä, palautukset toki vielä ontuu (ehkäpä kun koko nouto on vähän vaiheessa, KÖHKÖH), mutta Varma käytti nenäänsä ja upposi hyvin ja oli kaikin puolin hieno, tykkäsin ja tykkään! Ruutuilua pitäisi harrastaa useamminkin, meinaa moinen unohtua.. Ja varsinkin kun vielä ei metsässä lunta oikeastaan ole, niin tämä aika olisi hyvä käyttää hyödyksi. Hmm!\nLisäksi raportoidaan vielä seuraavan päivän eli 8.11. hakutreeneistä. Täysin vieras ryhmä, täysin vieras maasto, joka oli hyvin peitteistä. Pienellä riskillä, vähäisen treenimäärän takia lähinnä, päätin kokeilla, miten Varma löytää valmiit ukot, koska haamuja tai ääntä ei ollut mieltä käyttää. Ja mitä vielä, neiti teki nätit suorat pistot ja käyttäytyi maalimiehillä hyvin, meni itsenäisesti maahan ja popsi jauhelihansa hyvällä ruokahalulla. Keväällä sitten vaan ilmaisut sinne maastoon, syksyn vähäisiin treeneihin en ala niitä enää ymppäämään, keskitytään metsässä etsintään.. Tosin pieneen etsintätuokioon ilmaisua jo liitettiin, kun tehtiin kentän parkkiksella umpparitreeniä. 5 umpparia kiinni kentälle ja sitten vaan lähetettiin koira etsimään, hyvästä nuuskuttelusta "palkkioksi" irtorulla ja normi-ilmaisut. Hetken tyyppi vähän ihmetteli, mikä idea tässä oikein onkaan, mutta jo toisella ukolla se teki varmaa työskentelyä ja yhdisti ilmaisunkin hyvin. JES!\nTänä syksynä olen vasta ihan toden teolla hoksannut, kuinka hemmetin siistiä tää koirien treenaaminen on. Tai niin, olenhan mä nyt treenannut ties kuinka kauan enemmän ja vähemmän vakavasti, mutta nyt vasta tänä syksynä olen kokenut oppineeni itsestäni kouluttajana ja koiristani (ihan kaikista, vaikka Varmasta höpötän lähinnä) enemmän kuin koskaan. Olen käyttänyt ajatustyötä koirien treenaamiseen ehkä enemmän kuin olisi jonkun mielestä tarpeen. Musta on aivan mielettömän siistiä edistyä ja hoksata ja kouluttaa, se on niin kivaa! Olen ollut turhan kilpailukeskeinen, vaikka kilpailuthan ovat vain jäävuoren huippu. Treenit on ne, missä opitaan eniten ja tehdään se suurin työ. Toki edelleen treenataan kilpailuihin tähdäten, mutta enemmän panostaen siihen parempaan tekemiseen eikä siihen, että mitä kisoista saadaan. Ugh, olen puhunut, ainakin hetkeksi taas!\nLähettänyt Janniina klo 11.04 Ei kommentteja:\nTunnisteet: Esineruutu, Operaatio nouto: Varman tapaan, Operaatio seuraaminen: Varman tapaan, Pk-haku, Pohdintaa treeneistä, Treenitreffit, Treenivideot, Varma\nOivalluksia menneestä ja tulevasta\nOlen tässä pohdiskellut harrastusosastoa aivan tolkuttomasti, ehkäpä hieman koulun kustannuksella, hupsista. Ja sen takia tämä blogiinkin kirjoittelu maistuu ja juttua tulee enemmän ja vähemmän aiheesta. Mutta tosiaan Varman sunnuntaisen tokokokeen jälkeen lähti lumipallomaisena vyörymään paljon asioita mieleen, koska tämän vuoden tavoitteet on nyt ihan oikeasti täytetty. Vaikka alustavia suunnitelmia toki oli, mihin lähdetään, niin nyt niitä on ollut pakko konkretisoida.\nSeuraamisen edistämisen haluan pois säilyttäen seuraamisen aktiivisena. Sunnuntaina meillä oli Varman kanssa mukavia pieniä yhteen törmäyksiä käännöksissä, kun paikka elää. Ja edistäminenhän johtuu tässä pienten pohdintojen jälkeen, että treenatessa katson koko ajan, missä koira on, onko hyvällä paikalla jne.. Varma on oppinut, että seuraaminen tarkoittaa sitä, että pidetään kontaktia kasvoihin ja koska kisoissa katse on ylös, jolloin kontaktia ei ole mahdollista ottaa, niin beegi on aivan hukassa. Nyt oliskin tarkoitus lähteä opettamaan seuraamista pisteestä nolla eli paluu pentutreeniin. Vaihtoehtoina nimittäin edistämisen korjaamiseen saatiin Kantoluodon yksäriltä, joko paineen antaminen ja ohjaaminen oikealle paikalle tai sitten opettaa alusta. Painetta V ei kestä ilman, että aktiivisuus laskee, joten se ei ole vaihtoehtona. Päätin, että opetan seuraamisen ihan alusta. Opetan V:n kohdistamaan katseensa kainaloon, jolloin paikka ei elä, kun sillä on tietty kohta, mitä tuijottaa. Alkuun tosin pitää neiti ehdollistaa uuteen paikkaan, koska nyt V tuijottaa vahvasti ainoastaan kasvoja. Pitkähkö tie edessä, mutta opettavainen tulevaisuutta ajatellen. Seuraava pentu opetetaan suoraan tuijottamaan tiettyä kohtaa, eikä opeteta katsekontaktilla. Edes vahingossa ja piste.\nPienestä se on lähdettävä, ideana saada kontakti käteen, josta myöhemmin lähdetään nostamaan palkkaa kohti kainaloa.\nToinen juttu on tosiaan se kapulan pito ja nouto ylipäätänsä. Tulipahan tiistaina todettua, että kapulatreeniä ei voi tehdä samaan settiin kuin tehdään uutta seuraamisviritelmäämme. Ottaa painetta ja näkyy järkkynä mälväyksenä. Tänään tein niin, että ihan treenin alkuun tein yhden kapulanpito hässäkän (vauhtinouto + onnistunut pito ja kentältä pois) ja sitten toisessa setissä tehtiin uutta perusasentoharjoitusta. Tämä combo toimii ja tällä luultavimmin jatketaankin, täten saa molempia edistymään talven mittaa. Pikku hiljaa kun muistaisi tässäkin edistyä eikä ahnehdi liikaa, koska pito on todella herkkä vähäisellekkin paineelle. Pitää opetella itselle se kuuluisa zen-mode..\nNyt kun ollaan pääasiassa pohdittu tunnetila puolta ja tottista ylipäätänsä pohdituttaa toko. Tai oikeastaan kaikkien lajiemme välillä tasapainoilu. Agility, toko, tottis, haku ja esineet. Muut nyt vielä pystyy varsin hyvin erotella, mutta tokon ja tottiksen välillä palloilu hieman rassaa mieltä. Tällä hetkellä kuitenkin seuraamisen uudelleen opettaminen ja kapulan pito harjoitukset vie paljon aikaa ja energiaa muulta toko/tottistreeniltä, sillä haluan päättää aina onnistuneisiin suorituksiin meidän harjoitukset. Missä välissä sitä oikein opettaakaan sitä luoksetulon pysähdystä, uutta hyppyä, ruutua yms, kun jo perustekniikoissa on niin paljon tehtävää? Tosin jos muistaisi, että minulla on vasta vajaa 2,5-vuotias koira, jolla on harrastusvuosia paljon edessä. Eiköhän me ehditä noita treenailla vielä paljon myöhemmin, mutta kun tekisi mieli treenata ja edistyä kaikessa yhtä matkaa. Mutta kun taloa ei rakenneta ennen kuin perustukset on kunnossa, joka pätee kyllä tämän hetken touhuiluun meidänkin osalta. Jos haluan tokojuttuja treenailla, niin temppuillaan ihan erillään ruutua ja pysähdyksiä eikä liitetä niitä samaan settiin kuin tehdään seuraamista tai kapulointia. Ehkä tämä tästä!\nLentävä talja !\nOho, se olikin vihainen shelttimys..\nAgilityn osalta taas Varman kanssa alan olla kohta pulassa. Hölmö on hoksannut, että lajihan onkin ihan mielettömän hieno ja saa painaa reikä päänä miten sattuu. Tai niinhän Varma luulee, eiliset treenit oli välillä semmoista teatteria, että oksat pois! Tyyppi juoksee vaan ihan täysillä rimaa päin, koska on mahdottoman kivaa mennä kovaa ja täysiä. Piti siinä sitten muistutella, että voisit hypätäkkin ja keskittyä edes hetken johonkin muuhun kuin huutamiseen ja vauhkoamiseen. Asiaahan ei helpota yhtään se, että itse lähden mukaan tähän höseltämiseen ja ollaan molemmat ihan ylikierroksilla. Heti, kun itse muistan vetää henkeä ja ajatella edes hetkisen, mitä halusinkaan tehdä, niin homma sujuu jo paremmin. Varma osaa, jos siltä vaaditaan ja minä osaan, jos vain rauhoitun enkä vedä samalla riehuntamoodilla kuin belgikin. Syy, miksi niitä rimoja on tosiaan kisoissa paukkunut, on se, että ollaan molemmat oltu ihan yhtä kierroksilla, vaikka Varma vaatii sen, että pitää olla rauhallisen määrätietoinen ja vaatia osaamista eikä katsella läpi silmien, jos tyyppi vähän koheltaa.\nHelga löysi omankin kepin..\nJonka voi tuhota antaamuksella..\nNeiti shelttimys on päässyt tällä viikolla treenaamisen makuun, oliskohan pelkästään tiistai ollut sellainen päivä, jolloin mentiin pelkällä lenkkeilyllä.. Helgan kanssa operaationa agilityssa on ollut erityisesti kontaktit, kepit ja vauhti. Kepit opetetaan Varman jalan jäljissä verkoilla, vaikka alkuun ajattelin että epätoivoinen urakka on edessä, kun jo yhden verkon poistaminen oli aivan tuskaa. Heti tulee läpi verkottomasta kohta. Nyt herneet ovat kohdanneet ja keskustelleet shelttiläisen päässä, minkä myötä verkkoja ollaan päästy poistamaan jo neljä eli verkkoja on kaksi alussa ja lopussa sekä kaksi keskellä. Olen tehnyt erilaisia lähestymisiä, jäänyt jälkeen, vedättänyt ja leijeröinyt esteiden takaa. Hyvin se siellä kepittämässä pysyy ja tykkää siitä, karkailisi mielellään myös muilta esteiltä kepeille..\nKontaktit on tosiaan toinen haaste, ollaan tehty pelkkää alastuloa muistutteluna laatikkotreeneistä ja ihan pariin otteeseen kokonaista puomia. Hyvin muistaa alasmenotreenien jälkeen, mitä halutaan myös kokonaiselta puomilta. Mutta nyt ensin vahvistusta siihen alastuloon vähän kaikilla kontakteilla, koska siihen se kuitenkin on tähtäys, hyvään 2on2offiin. Keinu on ollut yllättävän helppo este, Helga ei sitä järin suuresti säiky. Toki paikuttelutreeniä ja käskysanaa vahvistellaan vielä ja paljon. Kiirehän ei ole, sillä Helga on medikoira, säkää kun tosiaan on se 37cm suurin piirtein. Hyppykorkeuksia nostellaan hiljalleen vauhdikkailla radoilla ja tehdään pientä kääntymistekniikka. Sain jo siunauksen sille, että saan startata sheltin kanssa aikanaan viralliset radat, vaikka tosiaan siskoni koirahan tuo on. Kivaa !\nPaimenuunot, russeli viipotti omien hajumaailmojensa perässä...\nSheltin motivaatio tokoon on kasvannut hurjasti! Tänään kentälle mennessä tyyppi kirmaa täysillä kentälle jossa yleensä ollaan oltu ja odotti innoissaan, että mitäs nyt oikein touhuillaan. Yritys olisi kova saada totaalisen korkkiruuvista perusasentoa edes liki normaalin näköiseksi, jotta seuraaminenkin olisi vähän helpompaa. Jääviin ollaan tehty lähinnä vauhtia peruutellen ja luoksarilla on hyvä aina lopettaa treenit, koska se on ihan hirmu kivaa pikku paimenesta! Pitäisi vähän ahkerammin kasailla shelttiä varten ruutuakin kasaan, sekin kun on hauskaa. Hauska treenikaveri, joka on ihan liekeissä nakin nähdessään. Pitäisi varmaan tehdä jotain isompaa suunnitelmaa sheltinkin pään menoksi, niin tulisi jotain edistystä tähänkin lajiin eikä pelkkää hauskan pitoa, mikä toki on tärkeää sekin!\nCici odottelee tulevia opintotukia ja hierontaa ja luultavasti kipulääkekuuria. Raasu on vetännyt itsensä ihan totaalijumiin ja on lähinnä sohvalla kainalokaverina. Kun tuota totaalijumia saadaan aukaistua, niin katsellaan mitä touhotellaan. Dobo tekisi varmasti hyvää selän lihasten vahvistamiseen taas näin tauon jälkeen, mutta tähän koko vartalolukkoon ei lihasjumpasta ole apua. Huono koiranomistaja fiilis on kyllä nyt päällänsä neidin takia, argh.. Aihe vaatii pohdintaa, onko neidin järkeä asua paimenten kanssa, joiden riehunta vaan lietsoo russelia mukaan ja jumiuttaa heti koiraa lisää. Vai pitäisikö neidin jatkaa eläkepäiviään ainoana koirana, kun sellainenkin mahdollisuus löytyisi? En halua vielä miettiä jälkimmäistä vaihtoehtoa, mutta jos muu ei auta niin ää.. Voihan selkäongelmat!\nPääsi se Cicikin pienelle metsälenkille kirmailemaan :)\nLähettänyt Janniina klo 10.59 Ei kommentteja:\nTunnisteet: Agility, Helga, Operaatio nouto: Varman tapaan, Operaatio seuraaminen: Varman tapaan, Pohdintaa treeneistä, Sairastelu, Varma\nBH TK1 Energetic-Action's Bam-Bam "Varma"\nAamulla starttailtiin puolentoista viikon tokotauon jälkeen autoa kohti Kouvolaa ja tokokokeita. Eipä tullut treenattua niitä jäävien erotteluja tarpeeksi eikä saatu seuraamista ehkä niin kivaan kuosiin kuin olisin itse halunnut, mutta omapahan oli valintani kisata nyt alokkaassa keskeneräisellä koiralla. Tuomarina oli Pirkko Bellaoui ja linja arvostelussa jäi ehkä hieman epäselväksi. Tuntui, että samasta virheestä lähti eri pisteitä eri koirien kohdalla ja osaa pistemenetyksistä ei itse ehkä tajunnut. Arvostelulaji kun on niin näkemyksiäkin on monia :)\nBölkkäri pätevänä paikalla makuu rivissä !\nJa sitten siihen pisterivistöön...\nPaikalla makuu: 10\nHihnassa seuraaminen: 8,5 (Edistää, edistää... Ja käännökset ei sujunu..)\nHihnatta seuraaminen: 9 (Samat ongelmat kuin hihnassa seuraamisessa, mistähän saatiin puoli pistettä lisää? :--D)\nLiikkeestä maahan meno: 9,5 (Perus Varmaa)\nLuoksetulo: 9,5 (Omaan makuun jäi väljäksi eteentulossa)\nLiikkeestä seisominen: 0 (Joo, no ei kyllä seisty ei.. Korjasin liikkeen jatkoa ajatellen!)\nHyppy: 10 (Perus Varmaa)\nPisteet: 170,5, ALO1 TK1 --> siirto avoimeen luokkaan\nOli kyllä kiva kuulla kommenttina loppuun, että meidän yhteistyö näyttää hyvältä. Vähän jäi tuomariakin häiritsemään tosiaan seuraamisessa edistäminen ja toki nollille mennyt liikkeestä seisominen, mutta kuten kokonaisvaikutelman pisteistä voi päätellä, niin kokonaisuutena hyvä koe. Minkäs teet, kun ne asiat mitkä ois kaivannu lisätreeniä jäi treenaamatta kuntoon ! Oma valinta ;)\nMarikalle kiitos videoinnista ! :)\nTämän vuoden tavoitteet ja toiveet on täytetty kyllä täydellisesti. Alkuvuodesta en olisi voinut kuvitellakaan, että saataisiin paikalla makuuta siihen kuntoon, että syksystä voi huoletta (muttei tosin jännittämättä) käydä suorittamassa BH-kokeen ja käydä kolmeen kertaan alokkaan tokokokeessa tietäen, että koira pysyy varmasti makaamassa. En olisi uskonut, että seuraaminen näyttäisi edes noinkaan hyvältä kuin miltä videolla. En olisi uskonut, että oikeasti noustaan sinne kakkosluokkaan agilityssa.. Mutta mikäs siinä, kun on koira jonka kanssa on ihan mielettömän helppoa kisailla. Eipä tarvitse kysellä, että tahtoisitko touhuta, koska ainahan Varma haluaa ! Varma on niin <3\nLähettänyt Janniina klo 12.18 Ei kommentteja:\nTunnisteet: Koeanalyysit, Tavoitteet, Tilannekatsaus, Toko, Tokokoe, Tokokoevideot, Varma\nTuplanollavoitolla kakkosiin !!\nEiköhän se ydin tullut jo otsikossa ! Tosiaan tänään kilpailtiin ns. uusissa kotikisoissa Kotkassa. Kouvolan nimissähän me kisaillaan vielä loppuvuosi, kunnes ensi vuodelle vaihdetaan lisenssi sitten kauden vaihtuessa Kotkan nimiin. Mutta koska treenataan jo Kotkassa, niin olihan nämä kotikisat ja näytön paikka uuden koutsin seuraillessa vierestä. Kisoissahan meillä on rimat ropisseet ja kieltoja on paukkunut, mutta ohjatut treenit ovat nyt sujuneet varsin mallikkaasti ja rimojakaan ei ole tippunut paitsi, jos joku kummallinen ohjaaja seisoo koiran linjan edessä, HUPS. Nyt oli tarkoitus esittää rauhallista ohjaamista ilman turhia kikkoja ja katsoa, mihin se riittää.\nKuvituskuvia, tappajabelgin saalis alakulmassa. Tyyppi astui karvatoukan päälle ja tappoi sen :( Pelottava otus (voit itse päätellä kummast puhutaan) !\nTuomarina tosiaan Henri Luomala ja ykkösten radoiksi olivat varsin haastavia. Tai oli muutamia kohtia, joissa olisi voinut tulla koirakolle törmäyksiä, jollei niitä osannut varoa. Onneksi oli Bea, jonka kanssa niitä sitten pohdiskeltiin urakalla jo ennen rataantutustumista minien ja medien skabaillessa, niin ei tarvinnut rataantutustuessa pohtia sen enempää niitä. Kiitos muutenkin seurasta, oli tosi kiva nähdä ! :)\nEnsimmäinen rata, joka oli agilityrata, saatiin videolle, kiitos Tarjalle siitä ! Video on näkyvillä, mun henk. koht. fb-sivulla, joten sieltä kurkkimaan, ketkä nyt mun kavereissa sattuu olemaan. Olen ainakin sen verran uuno, etten keksinyt miten sitä tänne voisi jakaa. Mutta ylipäätänsä, muuten hyvää suorittamista, mutta meinasi tulla hylky, kun Varma oli juoksemassa putken sijaan puomille, parista kymmenestä sentistä kiinni ! Onneksi ei kuitenkaan, ja tuloksena ainut maksien nolla, jolla tietysti voittoon myöskin. Elikkä ihanneaika kyseiselle radalle oli 48s, joka me pingottiin aikaan 37,80s ja aikavirhe siis -10,20s etenemällä 4,23m/s. Toisella radalla, joka oli siis hyppyrata, sai pohtia linjoja urakalla, kun niitä törmäyskohtia löytyi. Muuten sujuvaa menoa, mutta viimeiselle esteelle sain tehdä ihme kiljahduksia, jotta Varma meni sen, ei tullut kieltoa onneksi kuitenkaan. Ihanneaika kyseiselle radalle oli 40s, joka me pingottiin aikaan 27,23s ja aikavirhe -12,77s etenemällä 4,96m/s. Nollia tuli radalta kaksi ja meidän oli nopeampi, joten voittoon tältäkin radalta SERT:n siivittämänä ja menolippu kakkosiin tienattuna, SIISTIÄ !\nKuva Kouvolan tokokisojen palkintojen jaon odottelusta, sopii kyllä tähänkin päivään. Maailman paras sylibelgi <3\nKisojen jälkeen käytiin kämppiksen kanssa kiikuttamassa koirat hoitopaikkoihin, nimittäin yöllä suunnataan Helsinki-Vantaalle ja kohti Berliiniä ! Ollaan siellä perjantaihin saakka, joten koiruudet kotiutuvat lauantain puolella ja sunnuntaina sitten mennään tokokisoihin, mikäli belgi ei päätä aloittaa juoksujaan, joita on tässä ahkeraan tehnyt.. Toivotaan toivotaan !\nOllaan käyty tekemässä kentällä niitä pitoja Kantoluodon semman jälkeen ja kyllä tuo koira on kuin uusi. Hetken saattaa suu väpättää, kunnes rauhoittuu ja pitää kapulaa rauhallisella otteella. Muutenkin tuo koira on saanut itselleen potkua, seuraaminen näyttää suorastaan hyvältä, pitää yrittää ottaa reissun jälkeen videomateriaalia tännekin asti! Leikkiessä tuosta on tullut hullumpi ja muutenkin koko otus on tuntunut kasvaneen henkisesti ja paljon. Olen vaatinut meiltä ehkä liikaa siihen nähden, että mihin on ollut kapasiteettia ja sen näkee vasta nyt, kun tyyppi alkaa aikuistua, jos niin voi sanoa. Tästä on hyvä jatkaa lomailun jälkeen ;)\nLähettänyt Janniina klo 9.24 1 kommentti:\nTunnisteet: Agility, Kuulumisia, Toko, Varma\nViikonloppu kului taas vaihteeksi koiramaisin merkein, perjantaina ja lauantaina oli tottisseminaari Kantoluodon Jarin johdolla ja sunnuntaina mentiin tekemään vähän rullailmaisuja metsään ja kapulan pitoa kentälle. Alkuun ajattelin seminaariin ilmottautuessani, että mennään nyt näyttämään sitä meidän noutoa ja kapulan pitoa, vaikkei siitä tulekaan enää yhtään mitään. Tai jos tulee, niin taivas repeää, koska Varman mälväys on jotain ihan kauheaa. Jos ei tällä semmalla saada mitään ratkaisua mälväykseen, niin olkoon, Varma mälvätköön ja otetaan pistemenetykset kunnialla vastaan.\nKantoluodosta sen verran, että hänhän kouluttaa pääasiassa tottista tunnetila kaiken edellä. Kentällä koiran pitää pysyä hyvässä tunnetilassa ja kaikki muu tulee plussana perässä. Pikku hiljaa, kun koira on hyvä paremmassa tunnetilassa, muovautuu samalla tottista kokonaisuudessaan. Varsin toimiva systeemi, jos hänen koiriaan katselee. Iskee totaalinen kateus, mutta yritän muistaa, että Varmassa ei ole ihan samanlaista moottoria kuin käyttösakussa.\nToinen pääperiaate on, että koira on aktiivinen ohjaajalle eikä toisin päin. Kun koira on aktiivinen ohjaajalle, kantaa tottis myös läpi kisasuorituksen, jos ohjaaja on treeneissä ollut aktiivinen koiraa kohden, ei välttämättä kisasuoritus pysy yhtä hyvänä kuin harjoituksissa. Harjoituksissa aktiivisuudesta ohjaajaa kohtaa vahvistetaan ja palkataan, mitä aktiivisempi koira on, sen parempi. Alkuun ei tarvitse edes vaatia mitään liikkeitä, kontakti ohjaajaa kohden on jo riittävä syy palkata. Ideana on, että tästä lähtee positiivinen kierre treeniin. Kun koirakko on onnistunut heti treenin alkuun, on molemmilla parempi mieli lähteä kohden vaikeampia suorituksia. Tämä kantaa myöhemmin sinne koesuoritukseen asti. Kun koiralla on tunne, että "hei mä osaan!" niin sen toiminta on vietikkäämpää ja aktiivisempaa. Jos harjoitukset aloitetaan joka kerta harjoituksella, joka on haastava ja koira joutuu olla epävarma onnistuuko, myös sen aktiivisuus laskee. Koko koirakon fiilikset on huonommat ja tämä aiheuttaa negatiivisen kierteen. Perusjuttuja, mitkä tuppaa ainakin itsellä unohtumaan turhankin herkästi.\nJa tärkeä ja varsin itsestään selvä muistutus itselle. Koiraharrastamisen tulisi olla aina kivaa. Senhän takia me kaikki harrastetaan? Jos harjoituksissa alkaa vaikuttamaan, että oma mieli on vähän huono ja ärsyttää, niin älä harjoittele enää. Se aiheuttaa varmasti vaan ja ainoastaan hallaa, jos yrittää opettaa uutta siten, että on itse huonolla tuulella. Jos oma mieli on huono, niin leikitä koiraa äläkä tee mitään teknistä! Väkisin vääntämällä koira ei ainakaan muutu paremmaksi, vaan kaikilla tulisi olla hauskaa. Jos oma mieli siitä paranee, niin voi yrittää uudestaan, mutta älä suotta pilaa hyvää tekemistä huonolla fiiliksellä.\nVarman kanssa tosiaan otettiin aiheeksi se nouto ja kapulan pitäminen. Alkuun pohdittiin, että mistä se mälvääminen minun läheisyydessäni voisi johtua. Varma kuitenkin pitää kapulaa hyvin, kun se on kaueampana, mutta kohdassa, jossa se joutuu alkaa jarruttamaan alkaa myös mälväys. Ilmoille heitettiin ajatusta viettitilan vaihdoksesta, joka tulee kun koira joutu jarruttamaan. Tällöin olisi ollut ideaalista luoda koiralle mielikuva saaliista ohjaajan "vatsassa", jota kohden koira kiihdyttää koko matkan ja täten ns. unohtaa suussaan olevan kapulan. Todettiin, että katsotaan tuodessani koiran, että miltä näyttää..\nSuoritus aloitettiin niillä sata varmana onnistuvilla tempuilla. Alkuun palkattiin patukalla ihan vaan hyvästä fiiliksestä ja aktiivisuudesta mua kohden. Sen jälkeen helppoa temppua istumisena ja maahanmenona, jonka jälkeen pientä pätkää seuraamista. Varma tosiaan aukeaa ja edistää aika näppärästi seuraamisessa. Tähän vinkkiä saatiin käyttää liinaa lähinnä ohjaavana pakotteena, sillä se jo riittää Varman tapauksessa. Jo muutaman seuruupätkän jälkeen Varman seuraaminen suoristui ja se oli paremmalla paikalla. Lisäksi se aktivoitui tästä pienestä pakotteesta ja teki duunia mulle päin. Olen vaan itse todella huono käyttämään pakotteita, sillä en koe niitä oikein omakseni. Tämä liinalla ohjaus kuitenkin on ihan näppärän oloinen kikka ja vaikutti toimivalta :)\nSaatiinkin kysymystä Varman *köhköh* huonohkojen patukasta irrotusten kohdalla, että olenko koskaan tehnyt selväksi, että milloin olen todellakin tyytymätön koiraan. Rähähtämällä vaikkapa huonosta seuraamisesta tms.. Kun alkoi pohtimaan, niin en kyllä ole ja se heijastuu meidän leluista irroituksiin. Koska ei ole pakko, niin Varma vähän venyttelee rajojaan. Neiti ei kuitenkaan ole mikään supesherkkis, joka ei kestäisi pikku prkl:n sanomista, jos irrotusta ei tule ekalla käskyllä. Ja kun sille tosiaan riittäisi se, että olisin vähän suurempi auktoriteetti koiraa kohtaan. Kasvatellaan munia tänne ohjaajan suuntaan jatkossa, terkut vaan koutsille ;)\nItse noutotreeniä varten tehtiin alkuun pari vauhtinoutoa siten, että appari viskasi kapulan maneesin toiseen laitaan, jolloin V sai noutoon vauhtia. Palkkasana tuli aina, kun koira oli kiihdyttämässä tullessa kovimpaan vauhtiinsa. Koko ajan vauhti ole nopeampi ja nopeampi, tätä vauhtia meillä on kyllä varsin nopsa nouto ;) Näiden viettinoutojen jälkeen otettiin pitoa. Pyysin Varman eteeni ja koutsi asetti kapulan Varman suuhun, jotta voisin itse olla mahdollisimman suorassa ja keskittyä pelkkään palkkaukseen. Näin Varman mielentila pysyi hyvänä ja korvatkin pysyivät ns normaalissa asennossa, kun itse ollaan treenattu, on V:n korvat osoittaneet kaikkiin ilmansuuntiin, koska vähän ahdistaa. Alkuun neiti yritti mälvätä, mutta nopsaan hoksasi mistä sen leikin saakaan aikaan!\nAi miten niin, tottis ei oo välineurheilua? Patukka haaruksissa, appari laittamassa kapulaa suuhun.. Vaikeeta ! : D\nYön yli nukuttuamme, seuraavan päivän harjoituksetkin koostuivat samasta kaavasta, helppoja juttuja alle, vauhtinouto ja sen jälkeen onnistunut pito ja koira autoon! Hämmästyin kyllä todella paljon, kun jo ensimmäisessä harjoituksessa Varma piti kapulaa rauhallisesti suussaan.. Olisin kuvitellut, että vielä tässä vaiheessa se mälvää vielä ihan reippaasti! Toisella kierroksella tehtiin vielä siten, että koutsi laittoi kapulan suuhun, mutta viimeisellä pääsin itse tekemään pitoharjoituksen valvovien silmien alla. Enhän minä Kantsia olisi voinut jatkossa harkoissa mukana pitää, vaikka ehkä olisin halunnut, koska meni niin loistavasti :p Mutta onnistuin jopa itse tekemään onnistuneen harjoituksen ja luoja kun tuli hyvä fiilis, ei tää noudon opettaminen ollutkaan kuin väärästä tunnetilasta kiinni! Siistiä, nyt käydään tekemässä saalistuella näitä pitoja ja pikkuhiljaa vaikeutetaan.. Kyllä tää nouto valmistuu vielä talven aikana ;)\nVoisin katella tätä videota vaan uudestaan ja uudestaa, kattokaa nyt kui hienolla ilmeellä se on ja kui pätevästi se pitää.. Se on niin <3 <3 <3\nTähän väliin voisin kyllä pitää pienen ylistyspuheen Kantoluotoa kohden, mutta jätettäköön väliin.. Mutta tosissaan, jos jollain on mahdollisuus päästä hänen koulutettavakseen niin suosittelen kyllä täydellä sydämellä. Minä, joka olin jo katsellut tokon ja pk-tottiksen koeohjeista, että monta pistettä lähtee siitä, jos koira mälvää ja että onko meillä mahdollisuuksia saada silti millaisia pisteitä, vaikka koira mälvääkin, sain mälväysongelmaa pienemmäksi! Nyt vaan kun itse malttaa edetä tarpeeksi hitaasti, niin tästä tulee vielä hyvä. Uskon niin tosissani :)\nLoppuun mainittakoon niistä rullatreeneistä.. Käytettävissä kaksi ukkoa ja otettiin pistot siten, että alkuun ukot oli 15m, sitten 30m ja sen jälkeen 50m. Hyvin likka on jo hoksannut teknisen suorituksen metsässäkin, tosin näyttöihin vaatii vielä vahvistusta enemmän. Mutta olen kyllä ylpeä, kyllä nekin saadaan vielä keväällä metsään asti, moiset rullailmaisut. On se vaan hieno !\nPS. Tehtiin hieno kapulan pito myös ilman Kantsin valvovaa silmää eilen, ollaan vaan niin liekeissä ;)\nLähettänyt Janniina klo 1.43 Ei kommentteja:\nTunnisteet: Kantoluoto, Operaatio nouto: Varman tapaan, Operaatio seuraaminen: Varman tapaan, Pohdintaa treeneistä, Tottis, Tottissemma, Treenivideot, Varma\nRotumääritelmän mukainen luonne, vai onko ?\nPohdintani lähti liikkeelle facebookin ihmeellisestä maailmasta ja belgien hiekkiksellä virinneestä keskustelusta, jossa pohdittiin ihmisten käsityksiä belgien luonteesta. Rupesin siinä sitten pohtimaan, että minkälainen loppujen lopuksi belginkin kuuluisi olla. Seurakoiraa niistä ei mielestäni saisi tehdä missään nimessä, mutta ei niiden tarvi omistajankin käsille tulevia hermokimppuja olla. Jokainen kasvattaja määrittelee oman linjauksensa belgin tai vaikkapa russelin tai sheltin luonteen suhteen. Rotumääritelmästä löytyy kuitenkin jokaisen rodun kohdalla pätkä käyttäytymisestä ja luonteesta, mitä niiden kuviteltaisiin olevan.\nJa koska en ole mikään luonnetestituomari, niin mitenkään virallisestihan en omien koirien luonteitakaan pysty tässä arvostelemaan. Tunnen koirani kuitenkin parhaiten ja näen niitä päivittäin, niin pystyn niitä hieman rotumääritelmään vertailemaan. Lähinnä mielenkiinnosta ja aivomyrskyn jäljiltä jäin pohdiskelemaan, mitenhän omani täyttävätkään virallisia raameja!\n"Käyttäytyminen/luonne: Belgianpaimenkoira on valpas ja aktiivinen. Se on erittäin energinen ja aina valmis toimintaan. Sillä on synnynäinen laumanvartioimiskyky ja vahtikoiran parhaat ominaisuudet. Se puolustaa isäntäänsä täysin epäröimättä, peräänantamattomasti ja kiihkeästi. Sillä on kaikki paimen-, vahti-, suojelu- ja palveluskoiran ominaisuudet. Se on eloisa, tarkkaavainen ja varmaluonteinen, ilman pienintäkään pelkoa tai aggressiivisuutta. Luonteen tulee kuvastua koiran olemuksessa ja kipinöivien silmien ylpeässä ja tarkkaavaisessa ilmeessä. Arvosteluissa painotetaan "tasaista" ja "pelotonta" luonnetta"." (lähteenä SBPKY:n sivut)\nVarma toden totta on aina valmis toimintaan. Tällä hetkellä neiti makoilee jaloissani lepäillen, mutta heti kun nousen ylös myös belgin korvat heristyvät ja odottavat, että olisiko jotain tehtävää. Heti jos matkani menee kohti ulko-ovea tai keittiötä Varmakin on jaloissa odottamassa, että pääsiskö hän osallistumaan toimintaan. Energiaa siltä tunnu uupuvan yhtään ja se voisi polttaa itsensä loppuun, jollen itse rajoittaisi sen toimintaa. Kesällä oltiin Oreniuksen Juhan valmennuksessa ja juostiin molemmat itsemme totaalisesti loppuun, Varma teki töitä niin kauan kuin käskettiin ja kun duunit oli ohi, oli koirakin ihan rättiväsynyt. Heräsin tuolloin siihen, että todella mulla on käsissä, joka kuuntelis mua, vaikka maailman ääriin luovuttamatta. Aina valpas, ehkäpä synonyymina terävä, jokainen risun rasahdus kyllä kuullaan ja ollaan aktiivisia ääntä kohden..\nValppaudesta risun rasahduksia kohtaan päästään isännän puolustamisominaisuuksiin. Varmalla on aika uljas vahtihaukku, jota se esittää aina tarvittaessa. Muuten Varma ei juuri ääntänsä esittele, mutta jos meille tulee vieraita niin niille tulee haukahdettua muutamaan otteeseen. Jos asuttaisiin maalla. Varma toden teolla olisi todella hyvä vahtikoira, mutta kaupungissa ominaisuudesta ei juuri hyötyä ole. Eipähän tarvi pelätä ainakaan murtovarkaita ;) Laumanvartioimiskyvyllä en ole varma, mitä sillä haetaan, mutta Varmalla on tarve pitää kaikki "lauman" jäsenet näkösällä. Jos Cici jää nuuskuttelemaan lenkillä jotakin ruohon kortta kauas meidän ihmisten jälkeen, niin Varma ramppaa ihmisten ja Cicin väliä kunnes russeli saa jalkojaan liikkeelle lähemmäs meitä ihmisiä. Silloin Varma rauhottuu ja jatkaa omia touhujaan. Lauma kasassa, belgi tyytyväisenä !\nParhaista paimen- ja suojelukoiranominaisuuksista en osaa sanoa. Paimentamaan tai varsinaisiin suojelutilanteisiin, kun neiti ei ole koskaan päässyt. Vahtikoiran taipumuksiin viittasinkin edellä, niitä löytyy! Palveluskoirana Varma on kyllä täyttänyt roolinsa hyvin. Se ei ota pienestä itseensä, mutta kuitenkin on varsin ohjaajapehmeä, paljon ei tarvitse ärähtää, että menee perille. Löytyy moottoria saaliin kautta toimia duunissa. En tiedä, onko Varman ominaisuudet palveluskoiraksi sentään ne "parhaat", mutta kyllä sen kanssa voi kelvosti harrastaa!\nVarmasta loistaa eloisuus. Se on tarkkaavainen jatkuvasti ja ympäristöstään tietoinen. Varma ei ole koira, jonka kanssa saisi pelätä, että se räjähtäisi käsiin tai että se hyökkäisi jonkun kimppuun. Se ei pelkää mitään, liukkaita pintoja jännittelee, mutta se on tottumattomuutta. Joka kerta kun menee uudestaan vaikkapa laminaatille tai puiseen porraskäytävään, jossa on maalatut, liukkaat portaat, menee se taas askeleen varmemmin kuin edellisellä kerralla. Mielestäni Varma täyttää lähes täysin belgille halutut luonteen ominaisuudet, mitä ainakin nyt tuohon luonteen ja käyttäytymisen määritelmään vertaa.\nIhmisiä kohtaanhan Varma on varsin välinpitämätön. Se käy moikkaamassa uudet ihmiset jos sanon, mutta ei se jää mitenkään erityisemmin rapsuteltavaksi paitsi, jos on tiedossa tuttu ihminen. Ihmiset ei aiheuta siinä, mitään "jippiimäoonniinonnellinen" reaktiota, muttei se niitä mitenkään pelkää. Välinpitämätön se on, mikä sopii minulle varsin mainiosti. Ainut mikä tuottaa hankaluuksia tässä, on se, ettei Varma mieluusti kyllä jää haussa maalimiehelle leikkimään, koska kokee sen turhan painostavana. Ruokaa se syö tavalliseen tapaansa maiskutellen, ei se normaalistikaan ahne ole, muut koiratkaan ei saa sitä hotkimaan ruokaansa, ennemminkin se sitten luovuttaa annoksensa muille. Saalisleikki on, joka kantaa haussa ukoille ja laumapalkka.\nVarma on mulle semmoinen koira, joka kuvastaa sitä, mitä itse belgin luonteelta toivon. Muita ihmisiä kohtaan välinpitämätön, aktiivinen, hieman ohjaajapehmeä, mutta palautuu palautteesta hyvin sekä tekisi duunia mun kanssa maailman ääriin. Tietysti Varma sais olla hieman vähemmän vahtiva, mutta sekin olisi ollut alunperin koulutuskysymys, jos olisi ajoissa tajunnut puuttua, niin ei sille olisi mitään postimiehilleräkytys-syndroomaa edes tullut. Koulutusvirhe, mikä taas ei varsinaisesti luonnetta katso. Tykkään, isolla T:llä!\n"Käyttäytyminen/luonne: Eloisa, valpas ja toimelias terrieri, jolla on tarkkaavainen ja älykäs ilme. Rohkea ja peloton, ystävällinen mutta tyynen itsevarma." (lähteenä Suomen Jackrussellinterrieri ry:n sivut)\nRusselin määritelmä luonteen ja käyttäytymisen osalta onkin hieman lyhyempi. Cici on myöskin eloisa ja toimelias halutessaan. Se voi olla myöskin jääräpäinen pieni ärrieri, joka päättää, ettei sitä just nyt kiinnosta vaikka tarjolla olisi kaikki maailman nakit. Valpas se on, Varman tapaan likat kyttäilee kaiken maailman oksien rasahduksia ja reagoivat niihin näppärästi sitten kimpassa, hirveän mukavaa.. Rohkea ja peloton taas ei kuvasta Ciciä oikeastaan juuri ollenkaan, uudet tilanteet ovat jänniä ja se palautuu tosi huonoista jännistä tilanteista. Luonnetestiin en olisi uskaltanut viedä, koska tiedän ettei neiti olisi palautunut tynnyristä sun muista. Tai no olisi palautunut, mutta pitkän pitkän ajan jälkeen.. Cici on kyllä ystävällinen kaikille ihmisille, mutta itsevarmakaan ei oikein kuvasta neitiä. No okei, ehkä tutuissa tilanteissa, mutta uudet tilanteet jännittävät. Ihan ei Cici täytä rotumääritelmän vaatimuksia, mutta pikku vikoja. Cici on maailman paras nössö terrieri ;)\n"Käyttäytyminen/luonne: Valpas, älykäs, sitkeä ja aktiivinen. Omistajaansa kiintynyt ja kuuliainen, vieraita kohtaan pidättyväinen, ei koskaan hermostunut." (lähteenä Shetlanninlammaskoirat ry:n sivut)\nHelgahan ei varsinaisesti minun koira ole, mutta niin.. Väliaikaisena perheenjäsenenä pääsee shelttimyskin nuorena koirana hieman arvion alle. Shelteistäkin kun tuota keskustelua löytyy, että millaisia niiden tulisi olla. Kuten edellä mainitaan, Helgakin on kiintynyt omistajaansa tai no, meillä ollessaan minuun. Se odottaa jatkuvasti jotain käskyä tai tehtävää. Vieraista se ei erityisemmin pidä, muttei vihaakaan eli pidättyväinen on hyvä määritelmä Helgankin kohdalla. Se on asuinsisarustensa tapaan valpas tapaus. Älykkyydestä en tiedä, mutta nopeasti se oppii asioita ja on halukas oppimaan ja on jatkuvasti aktiivinen. Hermostuneisuudesta en oikein tiedä, mitä kommentoisi. Välillä tuntuu, että elämä jännittää ehkä vähän liikaakin, mutta toisaalta esim. keinulle pinkoessaan (osaamatta estettä edes täysin) ja sen hieman pamahtaessa ei jännitä yhtään. Tilannekohtaista eli en tiedä, onko se nyt kuitenkaan mitenkään päin hermostunut. Hmmm.. Mutta sheltiksi tuon tunnistaa luonteensakin puolesta, ei epäilystä.\nUlkonäön suhteen en lähde mitään koirista arvioimaan, sen tehkööt tuomarit ja muut, jotka sen puolen ymmärtävät. Mulle riittää hyvin, että koira vastaa edes suurin piirtein sitä mitä rotumääritelmässä lukee. Vaikka joskus tuleekin käytyä näyttelyissä, niin annan paljon mielummin pois kaiken mahdollisen näyttelymenestyksen, jos tilalle saan harrastuksissa toimivan koiran. Mitkään muotovalion arvot ei merkitse mitään vaikkapa belgin kohdalla, jos koirasta ei ole muuta kuin sohvalla makoiluun. Ei se ole belgin luonteen tai käyttäymisen omaistakaan, sillä siitä pitäisi löytyä palveluskoiraominaisuudet. Valitettavasti näin ei nykyään aina ole ja se harmittaa. Seurakoiraksi sopivia rotuja on satoja ja silti näitä palveluskoirarotujakin halutaan jalostaa luonteen osalta muistuttamaan ennemmin laamaa kuin palveluskoiraa. Onneksi on paljon kasvattajia ja hyvä rotuyhdistys (eiks SBPKY:ki oo yhdistys vai onks se jopa järjestö, terkuin valveutunut rivijäsen?) joka haluaa ajaa belgien terveyttä, luonnetta ja ulkonäköä parempaan suuntaan kaikilta osin mitään unohtamatta!\nLähettänyt Janniina klo 12.01 Ei kommentteja:\nEilen illalla oli turhautunut olo Varman treenien suhteen. Tämän vuoden tavoitteet on täytetty jo täydellisesti, sillä että ollaan päästy agissa kisaamaan ja saatu jopa nollakin, käyty alokasluokassa tokoilemassa hyvin tuloksin ja läpäistiin myös se BH-koekin. Mitä meillä on enää saavutettavaa tälle syksylle, mitä meidän pitää treenata? Tähtäyshän meillä on jokaisessa lajissa mitä harrastetaan päästä niin pitkälle kuin mahdollista. Agilityn osalta se voisi olla valiotittelit, jos vauhti pysyy yhtä hyvänä kuin nytkin ja ohjaaja oppis ohjaamaan. Haussa tavoitteena on päästä kokeisiin ja katsellaan sen jälkeen uudestaan, mitä koulareita tavoitellaan, ainakin FI MVA titteliä varten vaadittava HK2 olisi mukava saada. Tokossakin olisi tarkoitus päästä joskus kuninkuusluokkaan ja ehkä valioituakin? Eli hommiahan meillä on ihan pirusti, mutta kun nuo on niin pitkän ajan tavoitteita, että vaikea ajatella mitä niiden eteen oikein pitää tehdä. Nooh, eilen illalla lähdin pilkkomaan tavoitteita pienempiin osiin..\nTalvelle 2014-2015 laitoin tavoitteeksi saada rullailmaisut sellaiseen kuosiin, että voidaan siirtää ne maastoon. Nouto kasataan talven aikana kokonaiseksi liikkeeksi näistä palasista, mitä ollaan nyt saatu aikaiseksi, tosin noudon rakentamiseen tarvitaan vielä pirusti neuvoja ja apuja, että itku meinaa tulla. Viimeisenä muttei vähäisimpänä olisi tarkoitus koota seuraaminen sellaiseen kuosiin, että sillä kehtaa mennä ykkösten kokeisiin pk-puolella ja mahdollisesti keväällä avoimeen luokkaan tokoon. Nyt se on ottanut vähän osumaa pitkistä seuraamisista BH:ssa sekä tokon alokasluokassa. Siinä meidän pääteemat ja ihan realistiset, eikös vain?\nTänään aloitettiin kaikki talviprojektit ! Noutoa ollaan tosiaan tehty vauhti- ja iskunoutoina sekä erikseen pitoa. Vauhti- ja iskunoudoissa ei mälväystä esiinny vaan mälvääminen alkaa, kun V pääsee noin metrin etäisyydelle minusta. Pitäminen on siis ihan pirun vaikeaa ja en tiedä oikein, mitä ihmettä sen kanssa tekisi. Varma ei ole niin saalisviettinen, että patukka näkösällä saisi puremaan kapulaa kovemmin. Ollaan tehty pitoja siten, että kapula suuhun ja autan käsillä pitämään leukoja paikallaan. Siinä se kykenee pitämään kapulaa hyvin ja kädet voi irroittaa, kuhan saa ensin leuat rauhoittumaan. Yritettiin siten, että olisi jättänyt Varman odottamaan parin metrin päähän kapula suussa ja siitä palauttamaan kapulan luovutusasentoon, mutta plaah, *mälvmälvmälvmälv* :s En tiedä, unohdan koko kapulanoudon Kantoluodon semmaan asti, odotan semmalta ihmeparantumista ;)\nSeuraaminen ei sentään ole yhtä pään hakkaamista seinään kuin tuo nouto-operaatio. Tarkoitus olisi saada Varmasta aktiivisempi ja vietikkäämmän oloinen sekä saada käännökset toimimaan myös kisakentillä. Aktiivisuutta lähdetään hakemaan sillä, että jos kontakti tippuu vaihtuu ohjaajan suunta, jolloin koira tippuu väkisin matkasta ja joutuu hakeutumaan uudestaan seuraamispaikkaan. Tavoitteena olis, ettei kontakti tippuisi ollenkaan, jolloin myös koira pääsisi helpommalla, kun ei joudu hakemaan uudestaan paikkaa. Winwin-diili ;) Kun kontakti ei tippuilis kokeessakaan, ni käännöksetki alkais sujua. Mut ensin se aktiivisuus. Ku ollaan saatu aktiivisuutta parannettua, pitää alkaa ottaa suurempaa häiriötä mukaan kuvioihin, jolloin myös minuun päin kohdistuva aktiivisuus paranisi ja koehäiriö ei tuntuisi enää missään. Mut tänään jo näyttämään paremmalta seuruu, ku mun suunta vaihtui kontaktin pudotessa. Alkoi likka yrittämään enemmän. Ainut mikä tässä kärsii on vähän tuo paikka, mutta mutta.. Kirotaan sitä sitten keväällä, ku Varma tekee täysillä duunia mulle ;)\nJa viimeisenä, muttei vähäisempänä ne rullailmaisut. Tarkoitus olisi kentällä rakentaa ilmaisusta pommin varmat nyt alkuun ja pikku hiljaa siirtää niitä maastoon. Toivon leutoa talvea, jotta voitais mahdollisimman pitkään treenailla rullia. Tänään tehtiin alkuun Varmalle pennusta asti tutun maalimiehen kanssa rullailua. Ei ollu ongelmia muuten kuin, että Varmasta olis ollu ihan hirmu kivaa suoraan jäädä palkalle eikä tuoda olleskaan rullaa. Kahteen kertaan vahvistin tuontia huutamalla noutokäskyn ja kolmannella likka jo hoksaskin itse lähteä tuomaan taas rullaa minua kohden. Näytöille menoissa ei yllättäen ollut ongelmaa. Sitten kun tehtiin sellaisten maalimiesten kanssa, jotka tavattiin ekaa kertaa tänään kentällä, Varma teki kyllä teknisesti nättiä suoritusta, mutta näytöille lähteminen ei ollut yhtä hyvää kuin tutulle maalimiehelle. Pitää yrittää saada vieraita maalimiehiä tekemään rullatreeniä ja tehdä motivaatiotreeniä näytöille. Maalimiehille vastuuta vaan lisää, ni hyvä tässä tulee. Koska ongelmathan näkyvät vasta sitten metsässä, koska Varmasta olis ylläripylläri kivempi saada suoraan palkka kuin tuoda jotain hemmetin rullaa. Jotta Varmalla ois motivaatiota tuoda rulla, on maalimiehen tehtävä siitä metsässäkin saaliilla kiinnostava ja samoin itsestään sitten näytöillä. Pikku hiljaa, pikku hiljaa.. Mutta oli hauska nähdä tuo ero Varmassa tutun ja vieraan maalimiehen kohdalla !\nJa sarjassamme ikuisuusprojekteja. Tarkoitushan olisi joskus päästä sinne EVL:n asti tokossa. Ajattelin tehdä sisällä kaukoja takapalkalla eli iltaruualla. Varma meni ihan mutkalle eikä kyennyt tekemään oikeastaan mitään, koska ruoka on selän takana. Ja kappas vaan, tajuan ettei koskaan olla takapalkkaa sille treenattu, kumma homma ku on vähä vaikiaa! No toinen treeni, mitä tekee liian vähän on eteenmeno. Kyllä sitä ruutua tulee rakenneltua usein, mutta pelkkää eteenmenoa ei niinkään. Nooh, yllä todisteita kyseisestä eteenmenotreenistä! Voin vakuuttaa, että pikkubelggaria ei kidutettu mitenkään treenin aikana ja se tykkää matkustaa sylissä ;)\nPaljon pieniä projekteja on meneillään, mutta kuhan saisi ensin jäsenneltyä niitä itselle, ni voisi tännekin kirjustaa.. Liikaa vieläkin aivomyrskyä, onneksi edes vähän sai sitä rauhoitettua, ku sain pääteemat talvelle aseteltua :)\nLähettänyt Janniina klo 10.50 Ei kommentteja:\nTunnisteet: Operaatio nouto: Varman tapaan, Operaatio seuraaminen: Varman tapaan, Pohdintaa treeneistä, Rullailmaisu, Tavoitteet, Tilannekatsaus, Tottis, Varma\nMitä meille oikein kuuluukaan Kotkaan?\nTerävimmät ehkä hoksaa, niin me ollaan tosissaan lauman kanssa muutettu. Tai siis karvaiset + minä ollaan vaihdettu maisemaa opiskelukaupunkiini Kotkaan kera kämppikseni. Jotta elämänmuutoksia ei olisi liian vähän, niin myös Helga vaikuttaa pääsääntöisesti meidän laumassa. Siskoni opiskeluasuntolaan ei saa viedä koiria, joten viikot Helga on mun luona ja osan viikonlopuistakin. Neiti on näppärästi kotiutunnu meidän laumaan, alkuun Cici oli sitä mieltä, että shelttineiti voisi painua sinne mistä tulikin, mutta kuten instagramia seuranneet ovat huomanneet, niin salaa russelikin on ystävystynyt pikku paimenen kanssa. Välillä täällä on ihan hullu meininki ku kolme neitiä intoutuu keskinäiseen kisailuun, onneksi ei oo mikään pienen pieni kolmio tää meidän kämppä ni välillä on tilaa päästellä höyryjä : D\nHeinäkuulta Helgan muutaman viikon myöhässä otettu 1v poseeraus ;)\nVarma 2v, 11.7.2014 <3\nSynttäreitä on mahtunut useammat tälle ajalle, Helga täytti vuoden kesäkuun lopulla, Varma täytti kaksi vuotta puolessa välissä heinäkuuta ja Cici taas heinäkuulla täytti seitsemän vuotta, enää vuosi russelilla veteraani-ikään, mihin tää aika kuluu! Varman synttäreiden kunniaksi käytiin treenailemassa ja kuvailemassa, ensimmäisestä Varma nautti hieman enemmän kuin kuvaussessiosta, mutta pakollinen sekin pari vuotispotretti oli ottaa ;) Neiti oli vaan varsin karvaton heinäkuussa, mikä oli kyllä hyväkin kesän lämpötiloja katsellen.. Heinäkuussa käytiin agikisoissa keräilemässä taas hieman kokemusta ja muuten lähinnä uiskenneltiin ja tehtiin lyhkäsiä treenejä säiden salliessa.\nTaisteluhamsterin kesäseuraamiset !\nNiin, että mitäs meille nyt oikein kuuluikaan? Aloitellaan vaikkapa lauman ns. uusimmasta väliaikaisesta pitkäaikaisjäsenestä Helgasta. Koska Helga laumassa nyt on, niin sen kanssa tulee myöskin treenailtua. Nyt kun sain KKS:lle ryhmäpaikan Varman kanssa agilityyn, niin tulen hyödyntämään vapaavuorotreenauksia Helgan agiuran edistämiseen. Keppejä verkoilla, estevarmuutta, hyppytekniikkaa medihyppyjä ajatellen, kontaktiprojektia ja estevarmuutta muutenkin paremmaksi. Mitä nyt pari kertaa päästiin ennen Kotkaan muuttoa treenailemaan KSSK:n hallille Helga esitti varsin pätevää tekemistä! Ja käytiinhän me tuossa syyskuun alkupuolella KKS:n mölleissä ja möllien hyppiksellä Helga sijoittui toiseksi nollalla !\nJa tietysti kun tulee väännettyä beegin kanssa tottista, ni samallahan tuon taisteluhamsterin treenaa. Helga on todella ahne, joten ruuan eteen se tekee oikeastaan mitä vaan. Siskoni on tehnyt hyviä pohjia harrastuksia ajatellen ensimmäisen vuoden ajan ja niiden pohjalta on hyvä jatkaa. Seuraamisesta ollaan tehty kivaa, paljon palkkaa hyvästä ilmeestä. Perusasennoissa sheltin asento ei oo mikään kaunein, suorassa se on, mutta kenottaa kymmeneen eri suuntaan. Rintamasuunta on kuitenkin eteen, niin ei anneta pienen solmussa olemisen haitata! Jääviä on tehty peruutellen ja kaukoja namilla vetäen. Ruutuun juostaan namilätkälle ja se on kivaa ! Tärkeintä on tehdä tokosta kivaa ja siltä se ainakin nyt vaikuttaa. Paikalla olot on hirmuisen haastavia, koska parastahan ois olla kiinni koko ajan pohkeessa kyhjöttämässä, kuten lenkeilläkin on tapana ;)\nCici on ollut ahkera eläke-eläin ! Tyyppi on ihan liekeissä ku saa tehdä jotain pieniä temppuja mukaan päästessään. Muuten neiti lähinnä lenkkeilee ja yrittää pysyä kunnossa.. Sanalla sanoen yrittää, neiti on varsin usein jumissa selästään. Ja koska vauhtia löytyy enemmän kuin ymmärrystä touhuihin ei voi tapaturmiltakaan välttyä. Tänään Cici rypäs rappusissa ja meni voltilla ne näppärästi alas.. Lääppiessä ei ainakaan mitään löytynny ja ihan normaalisti se kävelee. Hirmu viisasta toimintaa selkäkipuilijalta. Nooh, Cicin harrastuksiin kuuluukin nykyään hierojalla käynti ja yleinen sekoilu, toivottavasti sekoilu ei vaan jumita neitiä yhtään pahemmin. Pitää muutenkin seurailla tällä hetkellä hyvin neidin liikkumista ja jumeilua, jotta elämä pysy arvokkaana :)\nLappeenranta rn 24.8.2014 AVO ERI2\nRullailmaisu treeniä, tavoitteena joskus kokeisiin, eiku ;)\nPatukka ja huppari nimenomaisesti valittu tätä kuvaa varten, eiku ;)\n"Käteni osoittamaan suuntaan, ja siellä se ukko on!"\nVarma vakavana ja puolisisko Huima (sama emä) :)\nJa sitten vielä Hömpäti taistelumarsu alias Varma. Mistähän sitä aloittaisi? Varma tosiaan sai kuin saikin ryhmäpaikan agilityyn KKS:ltä. Tarkoittanee sitä, että meidän täytynee välillä jopa treenailla kisailun lomassa ;) Nyt ollaan kartutettu kokemusta kilpailemalla ja niitä läheltä piti nollia eli vitosia on kyllä sadellut ihan riittämiin. On ollut riman putoamisia ja ohjausvirheitä ja argh. Treeniä vaatii kyllä vielä oman pään kasassa pitäminen kisasuorituksen aikana ja tehdä asioita, joita rataantutustumisessa suunnittelee eikä sovella kesken kaiken. Lisäksi estevarmuuttahan ei voi koskaan agilityssa liikaa korostaa. Rimakorkeuksia pitäisi vaihdella enemmänkin, nyt olen mieluusti pitänyt rimoja vähän matalemmalla treeneissä, mutta faktahan olisi että eipä se koira hoksaa niitä hypätä kisoissa, jos ne on 10cm korkeammalla kuin treeneissä. Katsetta peiliin ja voidaan miettiä, että mistä tämä ykkösissä junnaus johtuukaan ;)\nSyyskuun ensimmäisellä viikolla ahkeroitiin toden teolla. 1.9. suoritettiin BH-koe hyväksytysti varsin karmivalla seuraamisella, seilasi siihen tahtiin kyllä katse, että huhhuh. Matkalaukku seuraamisista saatiin Häkkisen Vesalta hyvät. Istumisesta saatiin erinomainen ja luoksetulosta erittäin hyvä, neiti meni taas turhan hitaan puoleisesti maahan. Paikalla makuusta napsahti erinomainen, joten tottisosuus meni järkyttävästä jännityksestä huolimatta varsin kirkkaasti läpi! Kaupunkiosuudella Varmalla oli asiaa lähes kaikille vastaantulijoille, mutta onneksi tuomari osasi katsoa, että hölmö käytös johtui minun jännityksestä. Sen jälkeen kun kuulin, että BH on läpi, rentouduin ja mikään ei tuntunut jännittävän Varmaa vaan kaikkia mentiin moikkaamaan häntä heiluen ;)\n6.9. oli piirinmestaruustokot, jossa osallistuttiin alokkaassa KSSK:n joukkueeseen. Ei jännittänyt niin paljon kuin BH:ssa, mutta kyllä siinä hieman sai taas itseään koota. Koe oli nurmikentällä ja toisessa kehässä pyöri EVL samaan aikaan. Varma teki ala-arvoista duunia koko suorituksensa ajan ja liikkeestä maahan menon Varma päätti seistä, oli käynyt niiaamassa, mutta päätyi sitten seisoskelemaan. Yhdestä nollaantuneesta liikkeestä huolimatta pisteet riittivät ykköstulokseen nippanappa eli ALO1 ja 161p oli piirinmestiksien saalis. Seuraavana päivänä oli KSSK:n omat kokeet 7.9., jossa päästiin uudestaan esiintymään Laisin Harrille, kun hän sattui olemaan myös piirinmestiksissä tuomarina. Huomasi kyllä kotikenttä edun, sillä nyt likan ilme oli aivan toisenlainen ja neiti teki todella hyvää duunia ! Muuten kymppirivistöä paitsi seuraamiset 9 ja kokonaisvaikutelma myöskin. Ainut mitä olin ennen koetta päättänyt oli, että tänään Varma suorittaa maahanmenon ja niin neiti suorittikin, kahdesti eli tällä erää seisominen nollille. Kuitenkin neiti nappasi huippupisteet 173p ja toinen ALO1, joka riitti sijoitukselle 3.. Vähän jäi kaihertamaan, että olis ollu mahkut kirkkaaseen voittoon, mutta jospa sitten seuraavalla kerralla osattais kaikki liikkeet puhtaasti ;)\nPK-puolta ollaan tehty kyllä aivan liian vähän. Esineitä muutamaan otteeseen, hakuiltu ollaan myös pari kertaa ja tarkkuusruutua varten ollaan tehty ilmaisuharjoituksia. Nenä ei ole ollut erityisen hyvin auki, mutta kyllä se pikku hiljaa. Nyt on hyvä aika vetäytyä pohtimaan, mitä kaikkea sitä pitäisikään treenata, jos ja kun ryhmäpaikka saadaan ensi keväänä :)\nNyt kun suurin piirtein on kuulumiset päivitelty taas ajantasalle niin ei ole ehkä niin isoa kynnystä kirjoitella taas uudestaan :)\nKoko jengi koossa taas !\nLähettänyt Janniina klo 14.31 5 kommenttia:\nTunnisteet: Agility, BH-koe, Cici, Helga, Koeanalyysit, Kuulumisia, Näyttelyt, Poseerauksia, Toko, Tokokoe, Varma